Ambasadorii Universității din București în Consorțiul European Dukenet, participanți la Conferința Anuală a Consorțiului
În perioada 21-22 iunie 2021, prof. univ. dr. Magdalena Iordache-Platis, prorector UB pentru Managementul calității, Responsabilitate socială și Relația cu partenerii sociali și cadru didactic la FAA, și prof. univ. dr. Diana Ioniță, cadru didactic UB și coordonator al secției Limbi Moderne Aplicate din cadrul FLLS, ambasadori ai UB în Consorțiul European Dukenet, au participat la Conferința Anuală a Consorțiului.
Conferința Anuală a Consorțiului European Dukenet, găzduită de Universidad CEU Cardenal Herrera din Valencia, Spania a avut loc anul acesta online.
Agenda din acest an a evenimentului a inclus o trecere în revistă a principalelor competiții și proiecte derulate în 2020-2021, urmată de stabilirea unui calendar al evenimentelor viitoare, astfel: competiția Markstrat (iarnă 2022, găzduită de Federația Rusă / primăvară 2022, găzduită  de Universitatea din Kassel, Germania), Conferința Anuală și aniversarea a 25 de ani de la fondarea Consorțiului Dukenet (iunie, 2022, găzduită de Universidad CEU Cardenal Herrera diu Valencia, Spania).
La întrunirea din acest an, participanții, reprezentanți a opt parteneri, membri ai Consorțiului European Dukenet, printre care și UB, au redactat articole științifice cu privire la preferințele în materie de turism durabil. Acestea vor fi integrate într-un volum coordonat de Universitatea din Allicante, Spania.
Consorțiul Dukenet reunește 22 universități prestigioase, printre care, începând din anul 2008, și UB. În cadrul organizației se desfășoară anual competiția internațională Markstrat, în urma căreia studenții UB au primit zeci de medalii care au facilitat angajarea lor în companii multinaționale de prestigiu.
De altfel, în anul 2018, Universitatea din București, prin Departamentul de Limbi Moderne Aplicate din cadrul Facultății de Limbi și Literaturi Străine, și Facultatea de Administrație și Afaceri, a fost gazda celei de-a XIX-a sesiuni Markstrat. Mai multe detalii pot fi consultate aici. 
Rețeaua universitară Dukenet implică partenerii să participe la proiecte europene (până în anul 2021, UB a fost implicată în două proiecte IP Socrates și două proiecte Erasmus +). Totodată, asigură multiple acorduri bilaterale Erasmus între universitățile membre ale Consorțiului și oferă oportunitatea profesorilor să publice articole în publicații internaționale.

